Réamhrá agus Comhthéacs Réamhrá

Maoiníonn grúpaí armtha i réigiúin coinbhleachta a gcuid gníomhaíochtaí inter alia ó fháltais eastósctha agus trádála mianraí a thagann isteach ina dhiaidh sin sa slabhra soláthair domhanda. Dá bhrí sin, bíonn baol ann go dtacódh oibreoirí gnó níos faide síos an slabhra soláthair le gníomhaíochtaí armtha trína gcuid ceannacháin i mianaigh mianraí nó díorthaigh agus is é a leas é foinsiú ó réigiúin den sórt sin ar bhealach freagrach.

Tá tagairt don choincheap foinsiú freagrach sna Treoirlínte nuashonraithe ECFE d'Fhiontair Ilnáisiúnta agus tá sé ag teacht le cuspóirí Phrionsabail Stiúrtha na Náisiún Aontaithe ar lucht gnó agus Cearta an Duine. Is é is aidhm don dá cheann lucht gnó a spreagadh chun a fhíorú, trí phróiseas leanúnach ar a dtugtar dícheall cuí, nach bhfuil a gcuid gníomhaíochtaí tráchtála ag cur le coinbhleacht.

Comhthéacs beartais

Fuair foinsiú freagrach mianraí ó limistéir coinbhleachta aird nach beag ón bpobal idirnáisiúnta le blianta beaga anuas. Ghlac rialtais agus eagraíochtaí idirnáisiúnta mar aon le pobail ghnó agus eagraíochtaí na sochaí sibhialta leis an dúshlán a bhaineann leis an mian go n-íoslaghdófaí maoiniú na grúpaí armtha agus go leanfaí ar aghaidh le foinsiú dlisteanach ón réigiún.

Mar thoradh air sin, tá roinnt creataí díchill chuí saintreoracha i bhfeidhm faoi láthair:

- In 2010, rith na Stáit Aontaithe acht um chosaint tomhaltóirí ar a dtugtar an Dodd Frank Wall Street Reform and Consumer Protection Act (US DFA), a gceanglaíonn a mhír 1502 ar chuideachtaí atá liostaithe ar stocmhalartán na Stát Aontaithe agus a úsáideann "mianraí coinbhleachta" tionscnamh na mianraí sin a úsáidtear ina slabhra soláthair a dhearbhú agus dícheall cuí a dhéanamh mar is iomchuí.

- Tá reachtaíocht i bhfeidhm i bPoblacht Dhaonlathach an Chongó (PDC) agus i Ruanda atá bunaithe ar Threoir an ECFE um Dhícheall Cuí do Shlabhraí Soláthair Freagracha Mianraí ó Limistéir ina bhfuil Coinbhleacht agus ó Limistéir Ardriosca. Tá roinnt tíortha eile (Uganda, An Bhurúin) atá ag ullmhú thrasuíomh na Treorach ECFE ina dhlí. Thairis sin, tá an Cholóim agus Côte d'Ivoire ag smaoineamh ar pháirt a ghlacadh i gclár chur i bhfeidhm an ECFE.

An 7 Deireadh Fómhair 2010, rith Parlaimint na hEorpa Rún a d'iarr ar an AE reachtú ar nós dhlí "mianraí coinbhleachta" na Stát Aontaithe. I bhfianaise an éilimh pholaitiúil sin, tá measúnú sa tuarascáil seo ar na roghanna éagsúla beartais is fearr a chuirfeadh ar aghaidh an iarraidh seo ar reachtaíocht ón AE i gcomhar le Parlaimint na hEorpa.

Sainiú na Faidhbe

Ar na fadhbanna is mó a bhaineann le foinsiú freagrach na mianraí a thagann ó limistéir ina bhfuil coinbhleacht agus limistéir ardriosca mar a d'aithin páirtithe leasmhara sa chomhairliúchán poiblí iad, áirítear:

(i) maoiniú leanúnach grúpaí armtha trí eastóscadh agus trádáil mianraí, agus fáltais uathu, i limistéir ina bhfuil coinbhleacht, agus limistéir ardriosca: Bíonn an fhadhb forleathan i dtíortha atá saibhir in acmhainní nádúrtha ach i mbaol coinbhleachta armtha ar fud a gcríche ar fad, nó cuid di. Cé go mbíonn an fhadhb ar fud an domhain, dírítear sa mheasúnú tionchair go príomha ar chás dea-dhoiciméadaithe Phoblacht Dhaonlathach an Chongó thoir agus na dtíortha comharsanacha, a bhfuil aird ardphróifíle ó ghrúpaí abhcóideachta faighte acu le 10‑15 bliana anuas;

(ii) na dúshláin maidir le cur chun feidhme a bhíonn ag fiontair iartheachtacha an AE atá ag iarraidh trádáil dhlisteanach a chothú, nó atá go saorálach ag comhlíonadh díchill chuí laistigh de na creataí reatha: i ngeall ar roinnt fadhbanna (e.g. slabhra soláthair teimhneach, imní rúndachta, easpa tionchair ar bhruithneoirí/scagairí, easpa feasachta nó imní eiticiúil) bíonn deacrachtaí ag cuideachtaí an AE ceanglas díchill chuí a chomhlíonadh ar bhonn iarrataí na gcustaiméirí;

(iii) saobhadh an mhargaidh i bhfoirm éilimh agus praghsanna laghdaithe san earnáil fhoirmiúil do mhianraí ó Phoblacht Dhaonlathach an Chongó agus ó thíortha eile Réigiún Mhór-Lochanna na hAfraice: ó 2010 i leith tá Poblacht Dhaonlathach an Chongó ag fulaingt ó laghdú ar líon na n-onnmhairithe foirmiúla, praghsanna níos ísle agus méadú ar thrádáil neamhfhoirmiúil i mianaigh stáin, tantalaim, tungstain agus óir agus níos lú deiseanna allmhairiúcháín do chliaint sa AE nó i SAM. Is féidir an maolú a chur síos do roghanna gnó gan níos mó a fhoinsiú as Réigiún na Mór-Lochanna ó oibreoirí a bhfuil tionchar go díreach nó go hindíreach ag Acht Dodd Frank orthu.

Cuspóirí

Cuspóirí sonracha

1. Céatadán na mbruithneoirí/scagairí san AE agus ar fud an domhain a dhéanann dícheall cuí a mhéadú.

2. Leibhéal cuntasachta poiblí as feidhmíocht díchill chuí (agus leibhéal an chomhlíonta) na mbruithneoirí san AE agus ar fud an domhain a mhéadú.

3. Cumas na gcuideachtaí iartheachtacha san AE bruithneoirí/scagairí a aithint go rathúil a mhéadú.

4. Feabhas a chur ar sheasamh margála na gcuideachtaí iartheachtacha san AE (maidir le dícheall cuí) i leith cuideachtaí níos sia siar sa slabhra soláthair.

5. Feabhas a chur ar fheasacht faoi dhícheall cuí, ar an tábhacht a bhaineann le comhlíonadh díchill chuí, agus na toisí eiticiúla ar fud an tslabhra soláthair – laistigh agus lasmuigh den AE araon.

6. Méadú ar ghlacadh (feidhmíocht) na gcleachtas díchill chuí ag cuideachtaí foghabhálacha.

7. An dreasacht tráchtála dhíobhálach a chruthaigh, nó a dhianaigh, US DFA a fhritháireamh/laghdú.

Cuspóirí oibríochtúla

1. Infheictheacht agus trédhearcacht fheabhsaithe a sholáthar do chleachtais díchill chuí (agus leibhéal an chomhlíonta) do bhruithneoirí an AE agus an domhain.

2. Feasacht a ardú faoi dhícheall cuí, toisí eiticiúla, agus an tábhacht a bhaineann le feabhas a chur ar chomhlíonadh díchill chuí le rialtais na bpríomh-bhruithneoirí/scagairí nach bhfuil san AE.

3. Cumhacht a thabhairt d'úsáideoirí iartheachtacha trí shásra a chur ar fáil chun oibreoirí comhlíontacha díchill chuí (lena n-áirítear bruithneoirí) a shainaithint, agus sa tslí sin athrú soláthróirí a éascú.

4. Cinnteacht agus trédhearcacht níos gaire d'úsáideoirí iartheachtacha a thabhairt isteach sa slabhra soláthair.

5. Feasacht mhéadaithe faoi dhícheall cuí agus toisí eiticiúla a chur chun cinn i measc oibreoirí an AE.

6. Dreasachtaí airgeadais breise a chruthú d'fhonn tacú le cleachtais díchill chuí, nó iad a chur chun cinn, i measc úsáideoirí iartheachtacha.

7. Tacú le glacadh Threoir an ECFE i measc na mbruithneoirí/scagairí atá sásta foinsiú i limistéir ina bhfuil coinbhleacht.

8. Tacú leis an éileamh ó limistéir ina bhfuil coinbhleacht: athrú na n-oibreoirí san AE chuig bruithneoirí/scagairí atá comhlíontach le dícheall cuí agus a fhoinsíonn sna limistéir sin a éascú.

Roghanna Beartais

Rinneadh méid seo a leanas roghanna beartais a mheas:

Rogha 1 – Teachtaireacht neamhspleách ón AE

Is éard atá sa rogha seo na bearta seo a leanas a bheidh san áireamh i dTeachtaireacht chomhpháirteach ón gCoimisiún agus ón Ardionadaí:

(i) Ghríosfadh Pointí Teagmhála Náisiúnta (NCPanna) agus an Líonra Fiontar Eorpach (LFE) go nglacfaí le Treoir an ECFE; (ii) Soláthar poiblí an AE: clásail feidhmíochta a chur i bhfeidhm i gconarthaí soláthair phoiblí an Choimisiúin agus na mBallstát AE le haghaidh táirgí ábhartha; (iii) cúnamh airgeadais do chláir reatha an ECFE; (iv) Tacaíocht an Choimisiúin do 'Litreacha Intinne' ón tionscal Eorpach, agus (v) Bearta idir rialtais.

Rogha 2 – cur chuige"an Dlí bhoig"

Nascann an rogha seo na bearta a dtugtar tuairisc orthu faoi Rogha 1 le Moladh ón gComhairle chun feasacht a ardú agus cur chun cinn a dhéanamh ar ghlacadh deonach Threoir an ECFE ag fiontair an AE, go háirithe do na fiontair sin nach bhfuil faoi réir ag scéim tríú tíre éigeantach cheana féin.

Rogha 3 – Rialachán a bhunódh oibleagáidí faoi dheimhniúchán "Allmhaireora fhreagraigh AE " arna bhunú ar Threoir an ECFE - DEONACH

Nascann an rogha seo na bearta a dtugtar tuairisc orthu faoi Rogha 1 le Rialachán a dhíreofar ar gach allmhaireoir mianach agus miotal stáin, tantalaim agus tungstain, agus óir, beag beann ar thionscnamh na dtáirgí. Braitheann an Rialachán ar Threoir an ECFE chun oibleagáidí a shainiú do allmhaireoirí de chuid an AE a roghnaíonn a bheith féindeimhnithe mar allmhaireoirí freagracha mianach agus miotal stáin, tantalaim agus tungstain, agus óir, ar bhonn féindearbhúcháin comhlíontachta.

Cé go bhfuil an scéim deonach, tá allmhaireoirí uile an AE a roghnaíonn féindeimhniúcháin faoi iallach gach eilimint de Threoir an ECFE a chomhtháthú ina gcóras bainistíochta trí: (i) córas rialuithe agus trédhearcacht thar an slabhra soláthair mianraí, lena n-áirítear inter alia an mianach tionscnaimh agus an bruithneoir/scagaire a chothabháil; (ii) rioscaí sa slabhra soláthair i gcoinne shamhailbheartas slabhra soláthair an ECFE a shainaithint agus a mheasúnú; (iii) straitéis chun freagairt do rioscaí a aithníodh a cheapadh agus a chur i bhfeidhm; (iv) dearbhú neamhspleách iniúchóireachta tríú páirtí ar dhícheall cuí shlabhra soláthair an allmhaireora de chuid an AE a fháil; agus (v) tuairisciú go poiblí ar dhícheall cuí sa slabhra soláthair.

Tá de cheangal ar an allmhaireoir féindeimhnithe de chuid an AE údaráis inniúla na mBallstát a chur ar an eolas go bliantúil faoi chéannacht agus suíomh geografach an bhruithneora/scagaire ina slabhra soláthair. Ar an mbonn sin, chuirfí le chéile liosta AE ina mbeadh bruithneoirí/scagairí freagracha.

Measúnófar an scéim tar éis trí bliana agus úsáidfear na torthaí do riachtanais cinnteoireachta maidir le cur chuige an AE feasta agus do leasuithe ar an gcreat rialála, á dhéanamh éigeantach, más cuí, agus ar bhonn measúnaithe tionchair eile.

Rogha 4 – Rialachán a bhunódh oibleagáidí faoi dheimhniúchán "an AE mar allmhaireoir freagrach" arna bhunú ar Threoir an ECFE – ÉIGEANTACH

Nascann an rogha seo na bearta a dtugtar tuairisc orthu faoi Rogha 1 le leagan éigeantach den Rialachán a bhfuil cur síos air i Rogha 3 faoina mbeadh allmhaireoirí uile mhianaigh agus mhiotail stáin, tantalaim agus tungstain, agus óir an AE faoi réir na n-oibleagáidí atá sainithe faoin Rialachán.

Rogha 5 – Treoir a bhunódh oibleagáidí do chuideachtaí atá liostaithe san AE arna bhunú ar Threoir an ECFE um Dhícheall Cuí

Nascann an rogha seo na bearta a dtugtar tuairisc orthu faoi Rogha 1 le Treoir a dhíreofaí ar bheagnach 1,000 cuideachta atá liostaithe san AE agus a úsáideann stán, tantalam, tungstan agus ór ina slabhra soláthair, beag beann ar a dtionscnamh.

Shaineodh an Treoir na hoibleagáidí ar chuideachtaí atá liostaithe san AE creat "cúig chéim" Threoir an ECFE a chomhtháthú ina gcóras bainistíochta trí (i) córas rialuithe agus trédhearcachta thar an slabhra soláthair mianraí, lena n-áirítear an mianach tionscnaimh agus an bruithneoir/scagaire a chothabháil; (ii) rioscaí sa slabhra soláthair i gcoinne samhailbheartas slabhra soláthair an ECFE a shainaithint agus a mheasúnú; (iii) straitéis chun freagairt do rioscaí a aithníodh a cheapadh agus a chur i bhfeidhm; (iv) Iniúchadh tríú páirtí, neamhspleách ar dhícheall cuí shlabhra soláthair na cuideachta atá liostaithe san AE a fháil; agus (v) tuairisciú go poiblí ar dhícheall cuí sa slabhra soláthair.

Ba cheart do chuideachtaí atá liostaithe san AE toradh an iniúchta neamhspleách tríú páirtí a nochtadh.

Rogha 6 – Toirmeasc ar allmhairí nuair a theipeann ar allmhaireoirí mianach de chuid an AE comhlíonadh thoirmeasc allmhairithe Threoir an ECFE) – a léiriú)

Is éard atá sa rogha na bearta a dtugtar tuairisc orthu faoi Rogha 1 agus ina theannta sin chuirfeadh sé de cheangal ar allmhaireoirí an AE comhlíonadh Threoir an ECFE a léiriú go héigeantach. Beidh allmhaireoirí incháilithe rochtain a fháil ar mhargadh an AE, agus fianaise á soláthar ar chomhlíonadh acu d'údaráis chustaim na mBallstát.

Leanfadh an rogha seo an cur chuige a ghlac scéim deimhniúcháin Phróiseas Kimberley, a dhírigh ar an trádáil i diamaint gharbha, agus Rialachán 2368/2002 an 20 Nollaig 2002 arna bhunú ar Airteagal 133 CE (anois Airteagal 207 CFAE) a leagann amach na rialacha is infheidhme maidir le hallmhairí agus onnmhairí diamant garbh. Sa chás sin tacaíonn comhaontú idirnáisiúnta leis an toirmeasc allmhairithe ar na nithe ar a dtugtar "diamaint choinbhleachta".

Anailís Iarmharta

Rogha 1 – gan athrú

Meastar go mbeidh tionchar measartha ag an rogha seo ar ghlacadh na gcleachtas díchill chuí ag oibreoirí iartheachtacha ach is beag a mheastar a mhéadóidh sé líon na mbruithneoirí/scagairí san AE agus ar fud an domhain a fheidhmíonn dícheall cuí. Dírítear beagán ar chion Réigiún na Mór-Lochanna leis an saobhadh ar an margadh le haghaidh mianraí a laghdú. Tríd is tríd is cosúil gur beag an tionchar a bheidh ar mhaoiniú grúpaí armtha ó fháltais eastósctha mianraí agus trádála i gcriosanna coinbhleachta a laghdú.

Rogha 2

Tá éifeachtacht na rogha seo inchomparáide le Rogha 1. Mar sin féin, d'fhéadfaí bheith ag súil leis gur san infheictheacht fheabhsaithe a thabharfadh an rogha 'dlí bog' don AE chun dícheall cuí a chur chun cinn a bheadh breisluach moladh ón gComhairle.

Rogha 3

Tríd is tríd tá éifeachtúlacht ard ag an rogha seo chun na cuspóirí atá leagtha amach thuas a bhaint amach, mar comhlíontar iad ar fad. Cuirtear an scéim i bhfeidhm ag pointe éifeachtach sa slabhra soláthair, trína dhíriú ar allmhaireoirí, nach bhfuil ach roinnt céimeanna ar shiúl ó na mianaigh ina n-easctósctar mianraí. Feabhsaíonn an rogha seo cumas oibreoirí iartheachtacha an AE creataí díchill chuí atá ann cheana a chomhlíonadh, lena n-áirítear DFA SAM. Cuireann sé freisin leis an laghdú ar mhaoiniú na ngrúpaí armtha ó fháltais eastósctha mianraí agus trádála i limistéir ina bhfuil coinbhleacht agus laghdaíonn sé saobhadh an mhargaidh do mhianraí ó Réigiún na Mór-Lochanna.

Toisc go bhfuil an féindeimhniú deonach, bheadh ​​costas foriomlán chomhlíonadh an díchill chuí do allmhaireoirí an AE ag brath ar an ráta rannpháirtíochta agus ar chostas an díchill chuí i ndáil le láimhdeachas na gcuideachtaí. Meastar mar sin féin go mbeidh na costais soláimhsithe – mura mbeidh siad mion – san fhadtréimhse d'fhormhór na gcuideachtaí. Faoin scéim, bheadh iallach ar an allmhaireoir a roghnaíonn féindeimhniúcháin an fhaisnéis díchill chuí a chur ar aghaidh chuig na cliaint agus tábhacht na rúndachta gnó á hurramú go cuí aige. Ba cheart go dtairbheodh an ceangal sin d'oibreoirí iartheachtacha, á cheadú dóíbh costais a riachtanas díchill chuí féin a íoslaghdú. Ba chóir go méadófaí suim sa scéim de bharr infhaighteacht dreasachtaí mar atá ar fáil i Rogha 1, chomh maith le foilsiú bliantúil liosta de bhruithneoirí a dhéanann dícheall cuí ag an gCoimisiún.

Tá an rogha seo éifeachtach sa mhéid is go dtugann sé comhartha dearfach do lucht gnó, a mbíonn tionchar díreach ag a gcinntí foinsiú nó gan foinsiú i limistéir ina bhfuil coinbhleacht ar an éileamh le haghaidh mianraí. Osclaíonn athghníomhachtú nasc gnó dlisteanach deiseanna dearfacha praiticiúla nua, lena n-áirítear ioncam méadaithe do rialtais, earnálacha mianadóireachta foirmiúla, forbairt agus timpeallacht níos inbhuanaithe, ionchais mhéadaithe d'infheistíocht phríobháideach agus do phoist i bpobail mhianadóireachta, nithe a spreagann geilleagair áitiúla.

Rogha 4

Feabhsaíonn an rogha seo cumas oibreoirí iartheachtacha an AE creataí díchill chuí atá ann cheana a chomhlíonadh, lena n-áirítear DFA SAM. Cuireann sé freisin le laghdú mhaoiniú na ngrúpaí armtha ó fháltais ó eastóscadh mianraí. Difríocht bhunúsach amháin maidir le Rogha 3, sin nach meastar go laghdóidh sé saobhadh an mhargaidh do mhianraí ó Réigiún na Mór-Lochanna de dheasca cinntí faoi fhoinsiú a léiríonn fíordhrogall roimh rioscaí.

Cé gur féidir ráta rannpháirtíochta ghnólachtaí ón AE a mhéadú le scéim féindeimhniúcháin éigeantach, ní gá go gciallódh an rogha sin go n-uasmhéadófaí na sochair fhoriomlána. Go deimhin, faoi roghanna 3 agus 4, cuireann an scéim creat ar fáil d'allmhaireoirí a fhoinsíonn i réigiúin ina bhfuil coinbhleacht chun gur féidir leo foinsiú go freagrach agus chun go ndéanfadh údaráis inniúla na mBallstát a n-iarrachtaí a bhailíochtú. Ní féidir leis an scéim, ámh, iallach a chur ar allmhaireoirí ón AE foinsiú ó limistéir ina bhfuil coinbhleacht. Dá bhrí sin, má bhíonn an scéim éigeantach, is mó an baol go lorgóidh allmhaireoirí foinsiú malartach ná i Rogha 3. Tacaíonn taithí na bhforbairtí ó fhorbairtí praiticiúla ó 2010, mar a mhínítear i Sainmhíniú na Faidhbe iad, leis an measúnú sin.

Rogha 5

Feabhsaíonn an rogha seo feasacht díchill chuí i measc cuideachtaí iartheachtacha an AE ar chostas ardchostas cur chun feidhme do chuideachtaí, agus ní fhreagraíonn sí do na dúshláin maidir le dícheall cuí a chur chun feidhme go héifeachtach. Sin toisc gur sia fós na cuideachtaí iartheachtacha ó phointe iontrála na mianraí i margadh an AE, agus uaireanta bíonn scata mór soláthraithe eatarthu. Dá fhad ar shiúl é suíomh na cuideachta i slabhra an tsoláthair, is amhlaidh is airde an costas le dícheall cuí a chur i bhfeidhm. Sa tslí sin, ní mheastar go dtabharfaí aghaidh go héifeachtach ar laghdú mhaoiniú na ngrúpaí armtha ó fháltais ó eastóscadh mianraí.

Rogha 6

Bhainfeadh an rogha seo roinnt de na cuspóirí amach ach braitheann sí ar ghlacadh comhaontaithe idirnáisiúnta sa todhchaí intuartha, agus ina dhiaidh sin ar líon na dtíortha rannpháirteacha i gcomhaontú den sórt sin. Dá bhféadfaí rannpháirtíocht leathan a bhaint amach, meastar gurb ard a bheidh éifeachtacht mhaoiniú na ngrúpaí armtha ó fháltais ó mhianraí i limistéir ina bhfuil coinbhleacht a laghdú. Ní hí seo an rogha is tráthúla toisc gur gá an fhadhb thuas a láimhseáil anois.

Na roghanna a chur i gcomparáid lena chéile

Is féidir na conclúidí seo a dhéanamh i ndáil le héifeachtacht na roghanna a sonraíodh chun na cuspóirí a bhaint amach.

Tá rogha beartais 1, ar bailiúchán beart atá leagtha amach i dTeachtaireacht de chuid an AE í, i measc na roghanna is lú éifeacht chun na cuspóirí atá leagtha amach a shroicheadh. Tá rogha beartais 2, ar síneadh ar rogha 1 agus é treisithe ag Moladh ón gComhairle í, ar an leibhéal céanna éifeachtachta le Rogha 1.

Meastar rogha beartais 3 mar cheann de na bealaí is éifeachtaí chun na cuspóirí atá leagtha amach a shroicheadh. Bheadh rogha beartais 4 chomh héifeachtach céanna le rogha 3 ach chruthódh sé freisin roinnt tionchar diúltach agus is féidir agus ní thabharfadh sí aghaidh ar cheann de na príomh-fadhbanna – saobhadh an mhargaidh i Réigiún na Mór-Lochanna.

Meastar rogha beartais 5, a bhunaíonn oibleagáidí do chuideachtaí atá liostaithe san AE, a bheith coibhéiseach le roghanna 1 agus 2 maidir le héifeachtacht. Tá rogha beartais 6, a chuireann toirmeasc ar allmhairiú i bhfeidhm faoi chomhaontú idirnáisiúnta, leath-bhealach ó thaobh éifeachtachta idir na Roghanna is lú éifeacht 1, 2 agus 5, agus is mó éifeacht 3 agus 4. Ba cheart a thabhairt faoi deara gur gá próiseas fada agus toradh éiginnte air chun comhaontú idirnáisiúnta a chur ar bun.

Agus comparáid á déanamh idir na roghanna beartais 3 agus 4 maidir lena n-ualach riaracháin do na hallmhaireoirí atá i gceist, FBManna a bhformhór, meastar gurb í rogha 3 is lú a chuireann isteach mar tá tionchar aige ar na cuideachtaí sin a chinneann ar fhéindeimhniúchán a roghnú, bunaithe ar a n-anailís féin costais is tairbhe. Os a choinne sin, leagann rogha 4 ceanglais ar allmhaireoirí. Maidir le cumas úsáideoirí iartheachtacha an AE chun freagra a thabhairt ar iarraidh díchill chuí ó chliaint lena n-áirítear cliaint ó SAM, meastar gur fearr a fhónfaidh rogha 4 ar na hiarrataí toisc go bhfágann éigeantacht na scéime go mbíonn sé gafa le líon níos airde oibreoirí réamhtheachtacha ón AE i gcoibhneas le rogha 3 atá deonach. Mar sin féin, tá an baol ann, mura dtugtar aghaidh ar an saobhadh margaidh, ní bheadh i bhformhór an díchill chuí bhreise a ghinfear ach "snas glas", agus oibreoirí ag comhlíonadh spriocanna freagrachta sóisialta corparáideacha gan foinsiú i limistéir ina bhfuil coinbhleacht.

Maidir le hacmhainneacht dhí-chomhchruinnithe allmhaireoirí an AE, ní mór dúinn tagairt athuair do dheonacht rogha 3, áit ar measadh an riosca coibhneasta a bheith níos lú ná rogha 4.

Nuair a chuirtear roghanna 3 agus 4 i gcomparáid maidir le tionchar féideartha ar fhostaíocht san AE, léiríonn an measúnú tionchar féideartha níos míchuibhiúla rogha 4.

Maidir leis na tionchair shóisialta a mheastar a bheidh aici ar shlí bheatha na ndaoine agus ar an gcomhshaol i limistéir coinbhleachta, d'fhéadfaí a mheas go dtugann rogha 3 torthaí níos fearr ná rogha 4.

Is í rogha 3 an rogha is fearr.

Faireachán agus Meastóireacht

Déanfar faireachán ar an gcur chun feidhme i gcomhar leis na Ballstáit. I gcomhlíonadh phrionsabal na coimhdeachta, ba cheart gurbh iad na Ballstáit go príomha a bhaileoidh an fhaisnéis ábhartha. Beidh gá le tuairisciú tréimhsiúil ionas gur féidir measúnú cuí a dhéanamh ar an gcur chun feidhme. Cuirfidh an Coimisiún Parlaimint na hEorpa agus an Chomhairle ar an eolas go tráthrialta faoi chur chun feidhme an tionscnaimh nua. Ba cheart don Choimisiún meastóíreacht idirmheánach ar a tionscnamh nua a dhéanamh laistigh de thrí bliana ón dáta a nglacfar é, á mheasúnú a mhéid a bhfuil a torthaí i gcomhréir leis na cuspóirí a leagadh amach. Úsáidfear torthaí na meastóireachta do riachtanais cinnteoireachta maidir leis an mbeartas feasta agus do leasuithe ar an gcreat rialála, á dhéanamh éigeantach, más iomchuí, agus ar bhonn measúnaithe tionchair eile.